
Specialiųjų pirkimo sąlygų priedas Nr. 2 „Techninė specifikacija“

BALTOSIOS VOKĖS KATILINĖS, ESANČIOS ADRESU GELEŽINKELIO G. 57, BALTOJI VOKĖ, ŠALČININKŲ R., REKONSTRAVIMO DARBAI

TECHNINĖ SPECIFIKACIJA

I. BENDROJI DALIS
1. Užsakovas: UAB „Šalčininkų šilumos tinklai“ (toliau – Užsakovas/ Bendrovė, Pramonės g. 2A, LT-17102 Šalčininkai, Įmonės kodas: 174976486, PVM mokėtojo kodas: LT749764811).
2. Pirkimo objektas: Baltosios Vokės katilinės (skysto kuro vandens šildymo katilai „VK‑21“ – 2 vnt. ir vandens šildymo katilas „Kaistra 1500“ – 1 vnt.), esančios Geležinkelio g. 57, Baltoji Vokė, Šalčininkų r., rekonstravimo darbai, įskaitant Techninio darbo projekto (toliau – Projektas) parengimą, katilinės įrangos sumontavimą ir parengimą darbui, išpildomosios dokumentacijos parengimą, apmokymų užsakovo personalui pravedimą. Objektas – neypatingas statinys, Pastato paskirties tipas – Negyvenamieji pastatai, Pastatų paskirties grupė – Pramonės ir sandėliavimo, Paskirtis – Energetikos. 
3. Terminai: Projektas turi būti parengtas ir suderintas su Užsakovu per 4 mėnesius nuo sutarties įsigaliojimo dienos. Rekonstrukcijos darbai, įskaitant baigiamuosius bandymus, išpildomosios dokumentacijos parengimą ir Užsakovo personalo apmokymą,  turi būti atlikti per 8 mėnesius nuo sutarties įsigaliojimo dienos.
4. Pirkimo tikslas – atlikti rekonstrukcijos darbus Baltosios Vokės katilinėje, įdiegti naujausias technologijas šilumos gamybos efektyvumui didinti ir sąnaudoms bei šilumos kainai mažinti. Šiuo metu Baltosios Vokės katilinėje yra sumontuotas katilas „Kaistra 1500“, kuris bus paliekamas kaip rezervinis.  Planuojama įrengti naują biokuro katilą (0,95 MW nominalios šiluminės galios) su visa priklausančia įranga. Įdiegus katilinės automatizavimo sprendinius – katilinė veiks autonominiu būdu, t. y. be nuolatinio aptarnaujančio personalo.
5. Tiekiamos įrangos ir katilinės rekonstrukcijos darbai apima šias technologines dalis:
a. Demontuoti du skysto kuro katilus Nr. 1 „VK‑21“ ir Nr. 2 „VK‑21“.
b. Vietoje jų įrengti 1 vnt. ne mažesnės nei 950 kW galios pilnai automatinį biokuro (medžio skiedros) vandens šildymo katilą su visomis pagalbinėmis sistemomis „iki veikiančio sprendimo“.
c. Esamas katilas „Kaistra 1500“ paliekamas kaip rezervinis ir esant poreikiui turi būti visos techninės galimybės jo paleidimui ir įjungimui į tinklą.
d. Parengti, suderinti ir įgyvendinti dūmų valymo sprendinį, užtikrinant kietųjų dalelių (KD) < 30 mg/Nm³ (sausuose dūmuose O₂ = 6 %).
e. Įvertinti ir parinkti dūmų šalinimo sprendimą: jungtis į esamą kaminą ar statyti naują – su techniniu‑ekonominiu palyginimu.
f. Šilumos tinklo pusė: įvertinti ir esant poreikiui pakeisti tinklo siurblius, atsižvelgiant į naują debitą ir H‑Q poreikius.
g. Laikinas veikimo scenarijus: jei iki 2026-2027 m. šildymo sezono pradžios (preliminari data 2026 m. spalio 20 d.) katilo įrengti nepavyks, šildymo sezono metu užtikrinti techninę galimybę eksploatuoti Katilą Nr. 3 „Kaistra 1500“ iki naujo katilo paleidimo.
h. Temperatūrinis grafikas – pagal priedą (pastaba: realiai į tinklą tiekiama ≤ 68 °C; tikslinti su šilumos punktų galimybėmis). 
i. Hidraulika ir siurbliai
i. Įvertinti debitą į tinklą pagal temperatūrinį grafiką ir reikalingą šiluminę galią, pateikti H‑Q skaičiavimus, atsižvelgti į istorinius duomenis.
ii. Parinkti/atnaujinti tinklo siurblius (aukšto efektyvumo, su VFD). Pateikti darbo taškus ir valdymo logiką, bei suderinti juos su Užsakovu.
iii. Numatyti hidraulinį atskyrimą (hidraulinė rozetė/šukos) tarp katilo kontūro ir tinklo.
iv. Įvertinti akumuliacinės talpos poreikį (pvz., 0–20 l/kW, tikslinti projektavimo metu) atsižvelgiant į apkrovų dinamiką ir katilo moduliaciją.
v. Apsauga nuo kondensacijos: 3‑eigis vožtuvas/šuntavimo siurblys, grįžtamo laipsnio palaikymas ≥ 70 °C.
6. Tiekėjas turi atlikti naujai sumontuotos įrangos paleidimo ir derinimo darbus, pasiekiant deklaruotus parametrus, sudaryti režimines korteles. Tiekėjas privalo apmokyti katilinės aptarnaujantį ir techninį personalą kaip tinkamai eksploatuoti sumontuotus įrengimus, bei pateikti tikslias instrukcijas susijusias su naujos įrangos aptarnavimu. Instrukcijos turi būti pateiktos Lietuvių kalba, pasirašant darbų priėmimo – perdavimo aktą.

II. DARBŲ RIBOS IR ATSAKOMYBĖS
7. Tiekėjas atlieka darbus katilinės ir jos teritorijos ribose, esančiose adresu Geležinkelio g. 57, Baltoji Vokė, Šalčininkų r.
8. Užsakovas suteikia galimybę naudotis vandeniu ir elektra.
9. Už Tiekėjo darbuotojų ir Tiekėjo subrangovų darbų saugą atsakingas Tiekėjas.
10. Tiekėjas prieš pradėdamas darbus privalo pateikti darbų vadovų ir darbuotojų sąrašus ir gauti iš Užsakovo leidimą atlikti darbus.
11. Darbus gali atlikti tik apmokyti, atestuoti, instruktuoti ir turintys atitinkamą kvalifikaciją darbuotojai.
III. 
APIBRĖŽIMAI
Šioje techninėje specifikacijoje naudojamoms sąvokoms turi būti taikomi žemiau išdėstyti apibrėžimai. 
Tiekėjas – Juridinis asmuo tiekiantis gaminį arba atliekantis darbus Užsakovui. Jis įtraukiamas į sutartį kaip Tiekėjas ir jis atstovauja savo subtiekėjus arba subrangovus. 
Objektas – vieta į kurią Tiekėjas privalo pristatyti įrangą ir atlikti darbus, kartu su tam tikra teritorija kuria Užsakovui leidus tiekėjas gali naudotis atliekant sutarties įsipareigojimus. 
Techninės sąlygos – dokumentas kuris nustato Užsakovo techninius reikalavimus ir garantuojamus parametrus. 
Pavojaus signalas – regimasis ir (arba) girdimasis signalas įspėjantis apie nukrypimą nuo įprastinių darbo sąlygų arba perduodantis informaciją apie įrangos avarinį darbo režimą. 
Taikomoji funkcija – technologinio proceso kontrolės, valdymo ir apsaugų sistemos funkcija kuri atlieka užduotis susietos su valdomu technologijos procesu, bet ne pačios sistemos veikimo palaikymu. 
Paleidimo - derinimo darbai – darbų visuma, kurių metu naujai įrengti įrenginiai ir jų valdymo sistemos dalys ir posistemės padaromi veiksmingais, ir patikrinama ar jie atitinka projekto sprendimams ir tenkina keliamus eksploatacinių parametrų kriterijus. 
Įranga – įrenginys, dalys arba sistema ir (arba) susieta paslauga, kuri turi būti tiekiama. 
Saugusis valdymas – valdymo veiksmas arba funkcija kuri neleidžia technologijos įrenginiui klaidingai veikti arba sugesti neteisingai veikiant kuriai nors daliai arba operatoriui suklydus. 
Saugus veikimas – veikimas kuris užtikrina, kad įrangos technologinio proceso arba sistemos gedimas neįtakos kitų šalia esančių sistemų ar įrenginių funkcionalumo ar darbo patikimumo. 
Sutrikimas – įvykis kai įrenginio atliktas veiksmas nukrypsta nuo nustatyto veiksmo. 
Gedimas – sistemos techninės ir (arba) programinės įrangos arba kitos sistemos dalies funkcionalumo sutrikimas. 
Metrologinė įranga – matuoklių rinkinys, bei pagalbiniai reikmenys (matavimo tūtos, uždaromieji ventiliai, impulsiniai vamzdeliai, termometrų apsauginės tūtos, ir t. t.) taikomos stebėjimo matavimo arba valdymo tikslais. 
Blokuotė – sistemos techninės ir programinės priemonės vieno įtaiso veikimo metu automatiškai sąlygojančios kito įtaiso veikimą. 
Charakteristikos – katilo eksploataciniai parametrai ir efektyvumas tikrinami tiksliai apibrėžtais bandymais. 
Remontas – įrengimų arba sistemos esamų įrenginių pakeitimas analogiškų techninių duomenų ir funkcijų įrenginiais, arba esamų sistemų patobulinimas papildomai panaudojant naujas dalis, įrangą arba įdiegiant naujas savybes esamai įrangai. 
Turi būti – reiškia reikalavimą, sąlygą kuriuos privaloma įvykdyti. 
Turėtų būti – reiškia rekomendaciją arba patarimą, bet tai nėra privaloma. 
Žymuo – vienareikšmis raidžių ir skaitmenų derinys, kuris tapatina įrenginį, jutiklį, ar pavarą. 
Santykis oras/kuras – tiekiamo į kūryklą oro ir kuro masės srautų santykis. 
Aliarmo signalas – reiškia įspėjamąjį signalą gaunamą iš katilo valdymo sistemos, kuris nesukelia katilo išsijungimo, kokio nors kito veikimo sutrikimo ar šiluminės apkrovos sumažėjimo. 
Katilo valdymo sistema – valdymo posistemių grupė, kuri reguliuoja katilo technologinius procesus įskaitant ir degimo valdymą. 
Katilo naudingo veiksmo koeficientas (n.v.k.) - santykis katilo pagamintos energijos (šilumos) su santykiu patiektos energijos pirmine energijos rūšimi (kuru ir elektra) išreikštas procentine išraiška. 
Galinis valdymo įtaisas – valdymo sistemos dalis (pvz. reguliavimo arba solenoidinis vožtuvas, uždoris, siurblys, ventiliatorius, įskaitant pneumatines ir elektrines pavaras ir pan.), kuri tiesiogiai reguliuoja energijos arba terpės srautą į arba iš technologinio įrenginio. 
Pūtimo ventiliatorius – ventiliatorius tiekiantis suslėgtą orą į katilo kūryklą degimo procesui. 
Priklausinys – įrenginio ar gaminio komplektacijos dalis be kurios įrenginys ar gaminys negali pilnai funkcionuoti ar eksploatacijos metu būti tinkamai aptarnaujamas. 
Kūrykla – katilo uždara ertmė skirta kuro deginimui, kurioje šilumos perdavimas vyksta pagrinde spinduliavimo būdu. 
Dūmsiurbis – ventiliatorius pritaikytas dirbti aukštoje temperatūroje, bei kurio pagrindinė funkcija yra šalinti susidariusius degimo produktus iš katilo.  
Multiciklonas – įrenginys skirtas kietųjų dalelių šalinimui iš išmetamų degimo produktų, medžiagos išcentrinės jėgos pagalba išsukant jas baterijos elementuose iš degimo produktų. 
Eksploatacinis laikotarpis – laikas tarp planinių prastovų ir techninių aptarnavimų, kurio metu įrengimai veikia, ir nėra reikalavimų apriboti katilinės darbo režimą. 
Darbo valandos – valandų kiekis kai katilas veikai su apkrovimu. 
Užduotis – technologinio parametro pageidaujama darbinė reikšmė. 
Uždaromasis skląstis – sandarinantis įtaisas įrengtas ortakyje arba dūmtakyje oro arba dūmų srauto nutraukimui. 
Išjungimas – tam tikro įrenginio automatinis sustabdymas arba technologinio proceso veiksmų arba sąlygų automatinis nutraukimas dėl blokuotės ar operatoriaus veiksmo.

IV. SANTRUMPŲ SĄRAŠAS
Šioje techninėje specifikacijoje yra naudojamos tam tikros santrumpos. Kai šie terminai yra pirmąkart minimi už jų seka ir santrumpa:
TD – techninė dokumentacija.
TU – ši techninė užduotis.
NVK – naudingo veiksmo koeficientas.
PC – personalinis kompiuteris.
PLV – proceso loginis valdiklis.
KĮĮT – Katilinių įrenginių įrengimo taisyklės.
STR – statybos techninis reglamentas.
AC – kintama srovė. 
DC – nuolatinė srovė. 
PV – pūtimo ventiliatorius. 
RS – recirkuliacinis siurblys. 
D – dūmsiurbis. 
BK – biokuro katilas.
TDP – techninis darbo projektas.
ŠS – Šilumos siurblys.
SE – sauso tipo ekonomaizeris.



V. REIKALAVIMAI PROJEKTAVIMUI
1. Tiekėjas turi išnagrinėti rekonstruojamos Užsakovo katilinės, esančios Baltojoje Vokėje, esamą infrastruktūrą, įvertinti esamą įrangos išdėstymą ir esamus inžinerinius tinklus, Užsakovo keliamus reikalavimus įrangai. Tiekėjas vadovaudamasis STR1.01.08:2002 „Statinio statybos rūšys“ turi parengti techninį darbo projektą tokiai statybos rūšiai, kuri pareikalautų kuo mažesnių Užsakovo sąnaudų ir laiko įgyvendinant projektą. Projektas turi tenkinti keliamus Lietuvos Respublikoje katilinių montavimo ir eksploatavimo reikalavimus, išdėstytus Garo ir vandens šildymo katilų įrengimo ir saugaus eksploatavimo taisyklėse, patvirtintose Lietuvos Respublikos energetikos ministro 2015 m. balandžio 8 d. įsakymu Nr. 1-102, ir Katilinių įrenginių įrengimo taisyklėse, patvirtintose Lietuvos Respublikos energetikos ministro 2016 m. rugsėjo 19 d. įsakymu Nr. 1-249. Projektas turi būti parengtas vadovaujantis STR 1.04.04.2017 „Statinio projektavimas, projekto ekspertizė“ reikalavimais. 
2. Numatoma statybos rūšis – rekonstrukcija, kuriai pagal Šilumos gamybos statinių ir šilumos perdavimo tinklų, statinių (šildymo ir karšto vandens sistemų) statybos rūšių ir šilumos gamybos ir šilumos perdavimo įrenginių įrengimo darbų rūšių aprašo, patvirtinto Lietuvos Respublikos energetikos ministro 2009 m. rugsėjo 29 d. įsakymu Nr. 1-172, nuostatas nereikalingas statybą leidžiantis dokumentas (tikslinama projektavimo eigoje). Jeigu projektavimo eigoje paaiškėtų, kad statybą leidžiantis dokumentas (SLD) yra reikalingas, tiekėjas bus atsakingas už SLD gavimui reikalingos dokumentacijos parengimą ir SLD gavimą. Užsakovas suteiks reikiamus įmonės dokumentus ir dalyvaus juridiniuose veiksmuose su atitinkamomis institucijomis.
Projekto sudedamosios dalys (įskaitant, bet neapsiribojant):
Bendroji dalis 
Konstrukcijų dalis
Technologija, šildymas-vėdinimas, vidaus vandentiekis-nuotekos
Technologijų dalis
Elektrotechninė dalis
Procesų valdymo ir automatizacijos dalis
3. Suderinus su Užsakovu projekto dalys gali būti apjungiamos arba pagal poreikį išskiriamos į atskiras dalis. Projektavimo metu turi būti organizuojami periodiniai projekto peržiūrėjimai ir aptarimai. Projekto sprendiniai turi būti derinami su užsakovu, kitomis interesuotomis institucijomis ir užsakovo įgaliotais techniniais konsultantais. Atliekant rangos darbus ir iškilus klausimams, kurie nebuvo įvertinti projekte, jie turi būti išspręsti ir pakeitimai atlikti nekeičiant sutarties kainos.
4. Tiekėjas turi ištaisyti pagrįstas Užsakovo ir projekto ekspertizės (jei ekspertizė atliekama) pastabas per Užsakovo nurodytą protingą terminą.
5. Projekte turi būti numatyta, kad įgyvendinant projekto sprendinius, naudojamos statybinės medžiagos atitiktų minimalius aplinkos apsaugos kriterijus, nurodytus LR Aplinkos ministro 2011-06-28 įsakymu Nr. D1-508 patvirtintame apraše „Dėl aplinkos apsaugos kriterijų taikymo, vykdant žaliuosius pirkimus“ 13 skyriuje.
6. Tiekėjas Užsakovui turės pateikti du pilnai sukomplektuotus projekto egzempliorius popieriniame variante ir elektroninėje laikmenoje (MS Word ir PDF formate, o projekto brėžiniai redaguojamame DWG formate).

VI. [bookmark: _Hlk216286596]PAGRINDINIAI PROJEKTINIAI PARAMETRAI
1. Pagrindiniai projektiniai parametrai pateikiami lentelėje žemiau. 
1 lentelė. Pagrindiniai projektiniai parametrai
	Eil. Nr.
	Bendri duomenys
	Reikšmė

	1.
	Objekto adresas
	Geležinkelio g. 57, Baltoji Vokė

	2.
	Sumontavimo vieta 
	Viduje ir lauke

	3.
	Lauko aplinkos temperatūros ribos 
	-30….+35 °C

	4.
	Vidaus aplinkos temperatūros ribos
	-5 ….+35 °C

	5.
	Santykinė drėgmė
	50 – 90 %

	6.
	Dulkėtumo lygis
	2 ÷ 3 mg/m³

	7.
	Parametrai (garantiniai)
	

	8.
	Projektinė (nominali) vandens šildymo katilo galia (įrašyta katilo vardinėje lentelėje)
	0,95 MW

	9.
	Minimalus katilo šiluminis galingumas
	0,19 MW

	10.
	Katilo šilumos gamybos diapazonas
	20 – 100 %

	11.
	Biokuro katilo naudingo veikimo koeficientas visame apkrovimo diapazone - ne mažesnis kaip:
(Eksploatuojant su garantiniu kuru (SM2)  45% drėgnumo garantiniame taške, pagal: LST EN 12953 ar lygiaverčio standarto metodiką, kaitravamzdžiai katilai. 11 dalis. Priimamieji bandymai)
	86 %

	12.
	Didžiausia leistina katilo išeinančio vandens temperatūra – ne daugiau kaip:
	110 °C

	13.
	Vandens temperatūra prieš katilą turi būti tokia, kad nevyktų kondensacija ant vidinių katilo šildomų paviršių, bet ne mažesnė nei:
	≥70 °C

	14.
	Katilo didžiausias leistinas darbinis slėgis – ne mažiau kaip:
	6 bar

	15.
	Katilo bandymo slėgis turi atitikti kaitravamzdinių katilų arba lygiavertį standartą
	LST EN 12953:2004

	16.
	Išeinančių dūmų temperatūra už katilo - ne daugiau kaip:
	180 °C

	17.
	Išeinančių dūmų temperatūra už katilo - ne mažiau kaip:
	120 °C

	18.
	O₂ kiekis išeinančiuose dūmuose - ne daugiau kaip:
	6,0 %

	19.
	Bandymo slėgis – ne mažiau kaip:
	9 bar

	20.
	Aplinkos apsaugos reikalavimai. Teršalų koncentracija naujame taršos šaltinyje neturi viršyti nustatytų verčių.
(Biokuro katilui dirbant visame apkrovimo diapazone, kūrenant SM2 rūšies biokurą)
	Kietosios dalelės (sausi dūmai, 6 % O₂), ≤ 30 mg/Nm³
NOx (sausi dūmai, 6 % O₂), 
≤ 500 mg/Nm³

	21.
	Triukšmo ribojimas. Katilinės viduje ir išorėje skleidžiamas triukšmas neturi viršyti tokio tipo įrenginiams leistino lygio remiantis standartu:
	LST ISO 1999:2004 arba lygiaverčiu



2. Naujai įrengtame katile bus naudojamas biokuras – medienos skiedra, SM1W, SM2 kurio charakteristikos pateiktos žemiau pagal kuro biržos UAB „Baltpool“ prekybos biokuro produktais skelbiamą techninę specifikaciją (lentelė Nr.2). Kaip pagrindinis kuras numatomas SM2. Garantinių parametrų įvertinimo bandymai turi būti atliekami su SM2 tipo kuru.
2 lentelė. Naudojamo biokuro parametrai
	Kodas
	SM1W
	SM2

	Drėgnis (min. – maks.),
nuo naudojamosios masės
	35 – 55 %
	35 – 55 %

	Peleningumas, 
nuo sausosios masės
	ne daugiau kaip 2 %
	ne daugiau kaip 3 %

	Frakcijos dydis
(ilgis-plotis-storis), mm
	3,15 ≤ P ≤ 63
(min. 80 %)
	3,15 ≤ P ≤ 63
(min. 70 %)

	Smulkelių frakcijos dydžio dalis biokure
	ne daugiau kaip 5 %
	ne daugiau kaip 10 %

	Chloro kiekis (nuo sausosios masės)
	<0,02 %
	<0,02 %

	Dominuojanti pirminė žaliava
	kamienų mediena (malkinė) ir medienos pramonės liekanos
	negenėti medžiai (be šaknų)

	Leidžiamos priemaišos
	–
	Sausi lapai, sausi spygliai



3. Teršalų koncentracija naujame taršos šaltinyje neturi viršyti nustatytų verčių, remiantis VKDĮ reikalavimais (3 lentelė), nustatytais Lietuvos Respublikos aplinkos ministro 2017 m. rugsėjo 18 d. įsakymu Nr. D1-778 „Dėl išmetamų teršalų iš vidutinių kurą deginančių įrenginių normų patvirtinimo“. Vertės turi neviršyti biokuro katilui dirbant visame apkrovimo diapazone, kūrenant SM2 rūšies biokurą.
3 lentelė. Teršalų išmetimų reikalavimai (garantiniai)
	 Eil Nr.
	Garantinio rodiklio pavadinimas
	Matavimo vienetas
	Parametro dydis

	1.
	NOx (sausi dūmai, 6 % O₂), parametras garantuojamas už katilo visame darbo diapazone.
	mg/Nm³
	≤ 500

	2.
	Kietosios dalelės (sausi dūmai, 6 % O₂), parametras garantuojamas už pagrindinio dūmų valymo įrenginio (elektrostatinis filtras)
	mg/Nm³
	≤ 30


4. Garantinius emisijų į atmosferą bandymus turės atlikti nepriklausoma sertifikuota institucija, jų išlaidas turės apmokėti Tiekėjas.
5. Jeigu emisijos į atmosferą ir/ar pasiekiama šiluminė galia neatitiktų deklaruotos, Tiekėjas  nustato priežastis ir jas šalina savo sąskaita.
6. Tiekėjas privalės apmokėti naujų garantinių parametrų matavimų išlaidas tol, kol bus pašalintos tai lemiančios priežastys, o įrenginiai atitiks iškeltus reikalavimus.
7. Jeigu bus nustatyta, kad iškeliami parametrai nepasiekiami dėl neefektyvių įrenginių ar jų konstrukcijos, Tiekėjas savo lėšomis privalės pakeisti įrenginius naujais, gebančiais pasiekti deklaruotus rodiklius bei atlyginti Užsakovui dėl to patirtus nuostolius.

VII. DOKUMENTAI IR INFORMACIJA PATEIKIAMA KARTU SU PASIŪLYMU
1.  Tiekėjas kartu su pasiūlymu turi pateikti „Garantinių technologijos įrangos parametrų deklaraciją“ pagal šiame priede pateikiamą: 10 lentelę „Biokuro vandens šildymo katilo bandymų rodikliai, dirbant įvairiais galingumais“. 
2. Tiekėjas kartu su pasiūlymu turi pateikti Konfigūracijos ir išdėstymo statybos vietoje planą pagal šios specifikacijos priede pateikiamą esamą katilinės planą su įrengimais. Plane turi būti aiškiai nurodyta: pagrindinių katilinės įrenginių konfigūracija (vizualizacijos ir (ar) eskizai), įrenginių įrengimo vieta katilinėje, inžinerinių tinklų (elektros, dūmų kanalų ir kt.) prijungimo taškai. Planą Tiekėjas privalo parengti taip, kad būtų aiškiai patvirtinta techninė galimybė ateityje įrengti papildomą tokios pačios galios katilą su pakura, nekeičiant esamų katilinės įrenginių. 
3. Tiekėjas turi įvertinti 4 lentelėje nustatytus techninius reikalavimus įrangai, parinkti bei sukomplektuoti reikalavimus tenkinančią įrangą. Kartu su pasiūlymu tiekėjas turi pateikti siūlomos įrangos specifikaciją, aprašymą ar naudojimosi instrukciją kartu su įrangos brėžiniais, kur matytųsi siūlomos įrangos atitikimas visiems 4 lentelėje nurodytiems parametrų reikalavimams.

VIII. [bookmark: _Toc147308797]STATYBOS AIKŠTELĖJE NAUDOTINOS TIEKĖJO PRIEMONĖS, ĮRANGA IR ĮTAISAI (STATYBOS PRIEMONĖS)
1. Ne vėliau kaip likus 5 darbo dienoms iki rekonstrukcijos darbų pradžios Užsakovas suderina darbų vykdymo tvarką (darbo laikas, darbų ir priešgaisrinė sauga ir kitus klausimus) ir grafiką.
2. Numatomas statybinių vagonėlių (ar vagonėlio), sandėliavimo ir kitos paskirties vietos. Turi būti numatytos atliekų bei susidariusio metalo laužo sandėliavimo vietos. 
3. Tiekėjas savo žinion perims darbų atlikimo laikotarpiui jo priemonėms ir poreikiams skirtą zoną tokią, kokia ji yra ir po to gražins ją Užsakovui tvarkingą ir išvalytą. 
4. Tiekėjas atsako už visus į Užsakovo patalpas pristatytus reikmenis, bei už visų atliekų ir šiukšlių pašalinimą – jis turės laikytis Užsakovo ir kitų institucijų nustatytų vidaus tvarkos reikalavimų. 

IX. PATALPŲ REMONTO REIKALAVIMAI
1. Projekte turi būti numatyti ir įgyvendinti patalpų remonto darbai:
1.1  Katilinės patalpų dalys, kuriose bus montuojama nauja biokuro deginimo sistemos įranga, turi būti pilnai išvalytos, išlygintos ir perdažytos (sienos, lubos, metalo konstrukcijos ir kita). Dažymo spalva turi būti suderinta su Užsakovu;
1.2  Katilinės patalpų grindys, kuriose bus montuojama nauja biokuro deginimo sistemos įranga, turi būti perlietos betoninės grindys ir jį padengiant lengvai valomu ir mechaniniam poveikiui (trintis) atspariu sluoksniu. Danga turi būti suderinta su Užsakovu;
2. Katilinės patalpų dalyse, kuriose bus montuojama nauja biokuro deginimo sistemos įranga, turi būti įrengtas naujas apšvietimas (LED) ir vaizdo stebėjimo sistema.
2.1  Patalpų apšvietimą numatyti LED lempų šviestuvais;
2.2  Apšvietimo vietinio valdymo mygtukų išdėstymą katilų patalpoje numatyti prie įėjimo durų ir laiptų į aptarnavimo aikšteles;
2.3  Išdėstymas ir apšviestumo lygiai turi atitikti sanitarinių bei kitų normų reikalavimus.
2.4  Esamos ir nekeičiamos pastato sistemos, vykdant darbus, turi būti išlaikomos funkcionaliomis, bet esant poreikiui ir suderinus su Užsakovu, gali būti numontuojamos ir sumontuojamos atgal.
2.5  Vaizdo stebėjimo kameros, turi būti įrengtos kuro sandėliavimo vietoje (kuro žertuvų patalpoje), kuro sandėlyje (vibrosietų patalpoje), prie pakuros kuro maitintuvų (kuro bunkerio lygio stebėjimui), pakuros degimo proceso stebėjimui ir bendram katilinės patalpos vaizdo stebėjimui. 
3. Patalpų šildymo ir vėdinimo sistema:
3.1  Tiekėjas turi rekonstruoti visos katilinės dalies šildymo ir vėdinimo sistemą;
3.2  Numatytas įrengti biokuro katilas, orą degimui ims iš katilinės patalpos, todėl projektuojant katilinės šildymo ir ventiliacijos sistemas būtina įvertinti šiuos poreikius. Biokuro katilui orą degimui tieks oro tiekimo ventiliatoriai, sumontuoti prie katilo. Reikalingas oro, tiekiamo į katilinę debitas turi būti paskaičiuotas projektuotojų;
3.3  Oro šalinimą iš katilų salės numatyti per ventiliacines groteles (numatyti ir automatinį uždarymą gaisro metu). 
3.4  Patalpų šildymui turi būti, įdiegti nauji kaloriferiai su visa būtina įranga jų darbui.
4. Apsaugos bei gaisro signalizacijos sistema:
4.1  Tiekėjas, naujai montuojamos technologinės įrangos vietoje, turi įrengti pilną apsaugos bei gaisro signalizacijos sistemas atitinkančias LR galiojančius norminius reikalavimus. Sistemų apimtys turi būti suderintos su Užsakovu.	Comment by Andrej Švaikovskij: Nes esamų nėra.
5. Įrangos išdėstymas turi būti parinktas toks, kad ateityje montuojant numatytą papildomą tokios pat galios katilą esami įrenginiai nebūtų demontuojami.

X. BIOKURO KŪRYKLOS IR KATILO TECHNINIAI REIKALAVIMAI
4 lentelė. Įrangos tiekimo apimtis ir techniniai reikalavimai
	Eil. Nr.
	Pavadinimas
	Aprašymas

	1.
	Biokuro vandens šildymo katilas

	Vandens šildymo dūmavamzdžio tipo katilas su ne mažiau kaip 3 dūmų eigomis. Katilo kaitravamzdžiai horizontalios arba vertikalios komponuotės.
Katilas turi būti pagamintas remiantis LST EN 12953:2004 arba lygiaverčio standarto reikalavimais iš EN 10028-2 arba geresnės kokybės plieno, kaitriniai vamzdžiai iš P265GH arba geresnės kokybės plieno.
Slėginės dalys turi atitikti direktyvos 2014/68/ES reikalavimus, privalo turėti slėgio, lygio, temperatūros apsauginius prietaisus.

	1.1
	Katilo šilumokaitis
	Būgninio tipo, o besiūliai dūmavamzdžiai įvirinti į rėtines, kurias aptarnaujant galima apžiūrėti per duris ar liukus neardant katilo.
Katilo vandens talpa turi būti ne mažesnė nei 3 m3.

	1.2
	Dūmavamzdžių efektyvumas
	Katilo dūmavamzdžiuose gali būti sumontuoti turbuliatoriai, gerinantys šilumos atidavimą iš degimo produktų į kaitinamą termofikacinį vandenį.

	1.3
	Dūmavamzdžių valymas
	Pneumo impulsinis, paduodant suspaustą orą į kiekvieną katilo vamzdį atskirų purkštukų pagalba pagal dūmų judėjimo kryptį.
Pneumo impulsinio valymo įrangos komponentai (talpyklos) turi atitikti slėginės įrangos direktyvos 2014/68/ES reikalavimus, turi būti paženklinta CE ženklu.

	1.4
	Dūmavamzdžių aptarnavimas ir remontas
	Dūmavamzdžių valymui rankiniu būdu katilas turi turėti konvektyvinės dalies rėtinių aptarnavimo duris iš abiejų pusių, skirtas dūmavamzdžių valymui arba remontui.

	1.5
	Apsauga nuo dulkių patekimo į aplinką
	Katilo konstrukcijoje turi būti numatytos reikalingos sandarinimo priemonės, kurios apsaugotų nuo pelenų patekimo į aplinką.

	2.
	Biokuro kūrykla
	[bookmark: _Hlk216183343]Judančio ardyno tipo, pagal žinomą bei išbandytą biokuro deginimo technologiją.
Vandens katilas gali būti integruotas į kūryklą ir sudaryti vieną modulį, arba pastatomas atskirai ir sujungiamas su kūrykla.

	2.1
	Kūryklos korpusas
	Korpusas sandarus, turintis įrengtas gilzes matavimo ir kontrolės prietaisams ir reikiamą kiekį atidaromų durelių (liukų) patogiai apžiūrai, valymui, ar atskirų detalių keitimui.
Kūryklos liukai ir durelės turi būti užsandarintos su karščiui ir rūgščiai atspariomis medžiagomis, užtikrinančiomis sandarumą.

	2.2
	Kūryklos vidaus padengimas
	Visi pakuros paviršiai privalo būti dengti liepsnai atspariu mūru, negali būti metalinių atvirų vietų.
Terminis šamotinių plytų atsparumas ne mažesnis kaip 1430°C. 
Al2O3 kiekis plytose ne mažiau nei 44 %.
Darbinė temperatūra kūrykloje – ne didesnė nei 1100°C.

	2.3
	Kūryklos arka
	Kūryklos arka turi būti pagaminta iš medžiagos, kurios terminis atsparumas ne mažiau kaip 1430°C.
Al2O3 kiekis arkos medžiagai ne mažiau nei 44 %.

	2.4
	Kūryklos ir ardyno aušinimas
	Kūryklos sienos aušinamos pirminiu ir/arba antriniu oru.

	2.5
	Judančio ardyno konstrukcija
	Ardynas su judamomis ir nejudamomis ardelių eilėmis, suskirstytas į 3 kuro deginimo zonas.
Turi būti atskiros kiekvienos ardyno zonos ardelių judinimo hidraulinės pavaros, užtikrinant tolygų degančio kuro judėjimą, pilnai uždengus ardeles iki pilno jo sudegimo ardyno gale.

	2.6
	Ardyno ardelių medžiaga
	Ardelės turi būti pritaikytos SM2 kurui. Ardelės iš karščiui atsparaus ketaus legiruoti chromu, kuris sudaro ne mažiau kaip 30 %.

	2.7
	Ardyno bendras plotas
	Turi būti parinktas toks, kad dirbant maksimaliu apkrovimu kuras pilnai sudegtų ir pelenuose neliktų nesudegusio kuro priemaišų (medžio anglies gabaliukų).

	2.8
	Pirminio oro padavimas
	Pirminis degimui reikalingas oras paduodamas atskirais ventiliatoriais su autonominėmis oro kiekio nustatymo sklendėmis į kiekvieną ardyno degimo zoną.
Paduodamas pirminis oras turi būti pašildomas iki ne mažesnės nei 90 laipsnių temperatūros. Pašildymo būdas su vandens kaloriferiais. Kaloriferiai privalomi 1 ir 2  degimo zonai. 3 zonai (pelenų aušinimui) kaloriferis neprivalomas. 
Degimui reikalingas oras gali būti pašildomas nuo katilo ir / arba kūryklos paviršių ir paduodamas į degimo zonas tokiu būdu papildomai ataušiant paviršius.

	2.9
	Antrinio oro padavimas
	Antrinis degimui reikalingas oras paduodamas atskiru (ais) ventiliatoriais.
Kiekviena kūrykloje esanti antrinio oro padavimo anga turi turėti nepriklausomą oro padavimo reguliavimą.
Antrinis degimui reikalingas oras pašildomas nuo pakuros paviršių.

	2.10
	Degimo zonos apžiūros akutė
	Katilo kūryklos apžiūros akutės turi būti įrengtos taip, kad būtų galima lengvai stebėti degimo procesą visame kūryklos plote.
Visoms apžiūros akutėms turi būti numatyta nupūtimo nuo susidariusių degimo produktų apnašų sistema suspausto oro pagalba.
Įrengta akutė su kamera stebėti degimo procesą kūrykloje.

	2.11
	Šiluminė izoliacija
	Visų paviršių (kūryklos ir katilo paviršių) šiluminė izoliacija turi būti tokia, kad paviršių, kuriuos galima paliesti eksploatuojant neviršytų 45°C.

	2.12
	Traukos palaikymas kūrykloje
	Kūrykloje turi būti sumontuoti ne mažiau kaip 2 slėgio jutikliai, kurie matuoja dujų slėgį ir perduoda signalą į valdiklį, ir kuris reguliuoja dūmsiurbio reikiamą našumą, taip palaikant reikiamą trauką kūrykloje.

	2.13
	Degimo proceso optimizavimas pagal kuro drėgnumo matavimą
	Katilo kuro padavimo sistemoje turi būti įrengta kuro drėgmės matavimo sistema, kuri užtikrina nuolatinį į vandens šildomo katilo židinį tiekiamo kuro drėgmės pokyčių stebėjimą ir, priklausomai nuo nustatytų drėgmės pokyčių, duotų signalą vandens šildomo katilo valdymo sistema, leidžianti automatiškai keisti degimo procesą (degimo proceso optimizavimas) 

	2.14
	Degimo proceso optimizavimas pagal dūmų sudėtį
	Turi būti matuojama išeinančių dūmų O2 arba CO koncentracija, pagal kurią būtų tikslinamas paduodamo oro kiekis.

	2.15
	Ardyno judinimas
	Katilo pakuros ardynas turi turėti kiekvienos  judinamos ardyno eilės nepriklausomą vienas nuo kito, judinamų nuo motoreduktorių pavarų konstrukcija (arba lygiavertė), kurios pagalba ardyno  mechanizmas judėtų  optimaliu  greičiu  reikalingu  kuro pilnam  sudegimui ant  ardyno.

	3.
	Dūmsiurbis
	Dūmsiurbis skirtas reikiamam traukos sudarymui katilo kūrykloje.
Dūmsiurbio ventiliatoriaus našumas turi būti parinktas su 10% atsarga.
Dūmsiurbio ventiliatorius turi būti parinktas toks, kad galėtų dirbti kintamu našumu, valdant jį automatiškai iš katilo valdymo pulto.
Dūmsiurbio ventiliatorius turi turėti CE atitiktį.
Dūmų ventiliatoriaus konstrukcija turi turėti turbinos valymo, remonto ir/ar keitimo galimybę, neišmontuojant dūmsiurbio iš dūmų trakto sistemos. Konstrukcijoje turi būti numatyta kondensato išleidimo anga, apžiūros liukas.
Dūmsiurbio ventiliatorius turi būti komplektuojamas su jos montavimui reikalingomis specialiomis vibro atramomis ir pajungiamas prie dūmų kanalų per lanksčias jungtis.

	4.
	Dūmų recirkuliacijos ventiliatorius
	Turi būti įrengtas dūmų recirkuliacijos ventiliatorius (jei numatyta katilo ir kūryklos gamintojo).
Ventiliatorius turi dirbti kintamu našumu, valdant jį automatiškai iš katilo valdymo pulto.
Ventiliatorius turi turėti CE atitiktį.

	5.
	Tarpinis kuro bunkeris
	Tarpinis kuro bunkeris skirtas smulkinto biokuro sukaupimui prieš padavimą į kūryklą. Bunkeris turi būti tokios konstrukcijos, kad išvengti kuro sluoksnio pakibimo ir užstrigimo. Jei reikalinga, numatyti papildomus mechanizmus, tokius kaip kuro  sluoksnio lygintuvą ar kt. Kuro bunkeris turi būti su lygio jutikliu.
Kuro bunkeris turi būti tokio dydžio, kad sustojus transporteriams būtų užtikrintas nepertraukiamas katilo darbas nominaliu galingumu ne mažiau kaip 20 min.
Bunkerio apačioje įrengtas sraigtinio tipo arba kito tipo kuro maitintuvas į kūryklą, kurie užtikrintų automatizuotą kuro padavimą į pakurą.
Kuro maitintuvas turi veikti automatiškai ir dozuoti kurą į katilo kūryklą tolygiai paskleisdamas kurą ardyno paviršiuje.
Kuro maitinimo įrenginyje turi būti sumontuoti temperatūriniai jutikliai katilo valdymo sistemai ir gesinimo įjungimui. Taip pat turi būti sumontuota autonominė gesinimo sistema su termomechaniniu ir elektromagnetiniu vožtuvu dubliuojančiu viena kitos funkciją gaisro prevencijos atveju. Bunkerio “įbyrėjime“ turi būti sumontuota hidraulinė arba pneumatinė kuro sklendė.

	6.
	Pelenų šalinimo sistema
	Automatinė pelenų šalinimo sistema iš kūryklos ir iš dūmų valymo įrenginių (multiciklono ir filtro) į lauke pastatomą ne mažesnį kaip 5 m3 pelenų konteinerį, kuris bus išvežamas Užsakovo specialiuoju transportu.
Pelenai turi būti šalinami sausuoju būdu.
Konteineris uždaro tipo - standartas DIN30722 ar lygiavertis, užkeliamas ant sunkvežimio. 
Patiekiamas antras toks pat pakaitinis konteineris ir numatoma jam vieta, kad būtų patogu konteinerius sukeisti.
Visa pelenų šalinimo sistema turi būti sandari, kad išvengti pelenų dulkių patekimo į aplinką.

	7.
	Hidraulinė dalis
	Uždaromoji armatūra, apsauginiai vožtuvai, vamzdynas, išsiplėtimo indai, manometrai, termometrai, pagrindinis cirkuliacinis siurblys, katilo mažasis ratas su recirkuliaciniu siurbliu, vamzdynas, apšiltinimo medžiagos, šilumos skaitiklis katilui.

	8.
	Šiluminė dalis
	Katilinėje sumontuojamos ir izoliuojamos šilumos trasos bei įrengiama reikiama nuotekų sistema.
Naujai sumontuoto BK, pagalbinių įrengimų prijungimas prie esamų inžinerinių tinklų.
Numatyti naujus tinklo siurblius (esant poreikiui).
Įrengti automatinio reguliavimo ir atidarymo-uždarymo vožtuvus.
Suprojektuoti ir įrengti biokuro katilui pagamintos šilumos energijos apskaitą – techninę (esant poreikiui). Šilumos skaitiklio gamintojas ir modelis turi būti suderintas su Užsakovu.
Paduodamo vandens į šildymo sistemą trieigis vožtuvas valdomas pagal lauko temperatūrą.

	9.
	Ekonomaizeris
	Atskirai montuojamas įrenginys skirtas išeinančių dūmų šiluminės energijos perdavimui iš šildymo sistemos grįžtamam šilumnešiui, sumažinant dūmų temperatūrą nuo 160 – 200°C iki 135 –140°C.
Ekonomaizerio konstrukcija - būgninio tipo su vertikaliai įmontuotais dūmavamzdžiais.
Į viršutinę ir apatinę kameras įmontuoti atvamzdžiai atitinkantys dūmų kanalų diametrą o apačioje liukas susirinkusių pelenų periodiniam valymui.
Būgne įvirinti flanšiniai atvamzdžiai grįžtamo iš šildymo sistemos šilumnešio pajungimui. Juose įmontuoti atvamzdžiai termometrų ir apsauginių vožtuvų sumontavimui.
Ekonomaizerio efektyvumui užtikrinti numatyti kiekvieno dūmavamzdžio periodinio automatinio valymo pneumo prapūtimu. Pneumo valymo įrangos komponentai turi turėti CE atitiktį
Objekte sumontuotas ekonomaizeris izoliuojamas 50 mm. mineraline vata ir apskardinamas cinkuotos skardos lapais.
Pajungiant ekonomaizerį numatyti dūmų kanalų apėjimą su automatinėmis sklendėmis apsaugant nuo kondensato susidarymo.
Katilinės dūmų trakte turi būti sumontuotas automatinis dalies kaitrinių vamzdžių atjungimas, išeinančių dūmų temperatūros moduliaciniam reguliavimui, ir ekonomaizerio apėjimui, kad degimo produktų temperatūra už katilo nebūtų žemesnė nei 120 °C ir nevyktų kondensacija ant vidinių paviršių.
Termofikacinio vandens dalis turi būti suprojektuota ir įrengta taip, kad iš tinklo grįžtantis vanduo nesikondensuotų ekonomaizerio viduje.



XI. DŪMŲ VALYMO SISTEMA
1. Siekiant užtikrinti aplinkosauginius reikalavimus, turi būti sumontuota dūmų valymo sistema. 
2. Pelenų šalinimas iš dūmų valymo įrenginių turi būti automatizuotas.
3. Pelenai iš dūmų valymo įrenginių turi būti kaupiami bendrame pelenų konteineryje.
5 lentelė. Techninė įrengimų specifikacija
	Nr.
	Parametras
	Aprašymas arba reikšmė

	1.
	Filtro našumas 
	Turi būti parinktas naujam katilui

	2.
	Dulkių kiekis už filtro
	<30mg/Nm3

	3.
	Multiciklonas 
Vienas naujam katilui

	Katilinėje montuojamas įrenginys skirtas kietųjų dalelių išeinančių dūmų valymui ir surinkimui į apatinę kūginę išbyrėjimo dalį.
Multiciklono aptarnavimui ir valymui reikiamose vietose turi būti įrengti liukai.
Apsaugai nuo oro pasiurbimo multiciklono apačioje būtina įrengti rotacinę sklendę.



XII. KURO SANDĖLIS
1. Biokuro sandėlį numatoma palikti esamą. Keičiami tik kuro padavimo sraigtai. Kuras į sandėlį bus pristatomas 90 m3 skiedrovežiais (ne tiekimo apimtis) ir iškraunamas išstūmimo būdu. Iškrautas kuras bus papildomai stumdomas su frontaliniu autoktrautuvu (ne tiekimo apimtis), suformuojant iki 3 m aukščio kuro sluoksnį. Kuras negali būti laikomas aukštesnėmis kaip 3 m krūvomis.
2. Iškrauto iš autotransporto biokuro sandėliavimas ir padavimas į katilus turi būti numatytas taip, kad nereikalautų nuolatinės priežiūros.
3. Pristatomam biokurui pasverti ir mėginių paėmimui kokybės nustatymui bus naudojamos centrinės katilinės teritorijoje esančios svarstyklės bei Užsakovo personalas.
4. Nauja biokuro transportavimo sistema turi veikti automatiškai ir tiekti biokurą į tarpinį kuro bunkerį priklausomai nuo katilo apkrovimo ir kuro lygio bunkeryje. 
5. Visa mechanizuota biokuro tiekimo į pakurą sistema turi būti suprojektuota ir įrengta taip, kad veiktų patikimai, o esant sistemos ar kurio nors iš sistemos elementų gedimui, visus remonto darbus būtų galima atlikti per kiek galima trumpesnį laiką.

XIII. KURO TRANSPORTAVIMO SISTEMA
1. Visi kuro transporteriai turi būti grandiklinio arba sraigtinio tipo.
2. Transporterių našumas turi tenkinti katilo ir ateityje numatomo papildomo katilo kuro poreikius visuose darbo režimuose.
3. Paduodamo kuro transportavimui iš sandėlio sumontuoti kuro linijos atsišakojimą ir kuro padavimą į rezervinį biokuro katilą „Kaistra 1500“. 
4. Visi įrengiami transporteriai privalo turėti geras aptarnavimo galimybes, kurios leistų atlikti transporterių aptarnavimą visame jų ilgyje ir aukštyje. Transporteriuose turi būti įrengti aptarnavimo liukai, aptarnavimo aikštelės, kurios leis atlikti pilną transporterių judančių dalių ir motoreduktorių aptarnavimą.
5. Transporterių aptarnavimui per visą transporterio ilgį turi būti numatyti nuimami transporterio dangčiai ir, jeigu reikia, per visą jų ilgį turi būti numatytos aptarnavimo aikštelės;

XIV. PELENŲ ŠALINIMO SISTEMA
1. Suprojektuoti ir įrengti automatizuotą pelenų šalinimą iš pakuros ir dūmų valymo nuo kietųjų dalelių įrenginių į uždarą konteinerį. 
2. Pelenų surinkimo sistema turi būti patikimai izoliuota (apskardintos ar kt.), užkertant kelią dulkių patekimui į aplinką.
3. Pelenai turi būti šalinami sausuoju būdu.
4. Pelenų šalinimo sistema turi būti sandari ir nepralaidi dujoms.
5. Visi įrengiami transporteriai privalo turėti geras aptarnavimo galimybes, kurios leistų atlikti transporterių aptarnavimą visame jų ilgyje ir aukštyje. Transporteriuose turi būti įrengti aptarnavimo liukai, aptarnavimo aikštelės, kurios leis atlikti pilną transporterių judančių dalių ir motoreduktorių aptarnavimą.
6. Pakuroje ir dūmų valymo įrenginiuose susidarantys pelenai turi būti transportuojami į vieną bendrą pelenų konteinerį.
7. Pelenų konteinerio tipas – konteinerio tipas ant sunkvežimio užtraukiamas konteineris, tūris –5 m³ ± 10 proc.; Konteinerio tipą suderinti su užsakovu projekto rengimo metu.
8. Turi būti numatytas ir vienas analogiškas pakaitinis pelenų konteineris.
9. Konteineris dengtas apsaugai nuo dulkėjimo ir kritulių.
10. Pelenų transportavimo sistemai turi būti numatyta vietinio valdymo galimybė.

XV. DŪMŲ ŠALINIMO IR VALYMO SISTEMA
1. Dūmų kanalai
1.1. Dūmų kanalai gaminami iš anglinio lakštinio plieno, plieno markė ne žemesnė kaip S235JR, sienelės storis ≥3mm. Geometrinė dūmų kanalo forma parenkama stačiakampė, kvadratinė arba apskritimo formos projektavimo eigoje ir suderinama su Užsakovu. Dūmų kanalai įrengiami su nuolydžiais. Žemiausiuose jo taškuose turi būti įrengtos priemonės periodiniam susidariusio kondensato išleidimui.
1.2. Dūmų kanaluose turi būti įrengtos greitai atidaromos ir uždaromos angos (su liukais) patogiam dūmų kanalų aptarnavimui (apžiūroms ir valymui), patikimai sandarinama.
1.3. Dūmų kanalų aptarnavimui bei priėjimui prie įrengtų kontrolinių dūmų paėmimo taškų ir dūmų užsklandų, turi būti įrengtos aikštelės, laiptai ir/ar lipynės.
1.4. Dūmų kanalai turi būti izoliuoti ir apskardinti vadovaujantis galiojančių norminių dokumentų reikalavimais.
1.5. Dūmų kanaluose turi būti įrengtos elektrifikuotos degimo produktų užsklandos, pagamintos iš plieno, turinčios padėties indikaciją, su rankinio – mechaninio valdymo galimybe vietoje.
1.6. Dūmų kanalai turi būti suprojektuoti ir įrengti taip, kad juose nesikauptų pelenai, kondensatas ir izoliuojami akmens vata. Apsauginis izoliacijos dengiamasis sluoksnis iš korozijai atsparios skardos.
1.7. Dangčių ir liukų izoliacijos konstrukcija – daugkartinio panaudojimo, išardoma ir surenkama.
1.8. Turi būti numatytos dūmų kanalų vibracijų kompensavimo priemonės.
1.9. Dūmų kanalams turi būti numatytos laikančios konstrukcijos ir, ten kur būtina (prie matavimo prietaisų, kontrolinių matavimų taškų, mėginių paėmimo taškų, užsklandų ir aptarnavimo liukų), aptarnavimo aikštelės su laiptais ir turėklais. Teršalų emisijos į atmosferą kontrolei įrengti mėginių paėmimo taškus kaip tai numato galiojančios taisyklės.
2. Dūmsiurbiai
2.1. Parenkami vadovaujantis LR ir ES norminių dokumentų bei standartų reikalavimais, įrengiami pagal gamintojo technines sąlygas.
2.2. Dūmsiurbio darbo rato ir elektros variklio eksploatacijai, priežiūrai ar remontui reikalingose vietose turi būti numatytos priėjimo aikštelės.
2.3. Dūmsiurbio korpusas turi būti išardomas, kad lengvai būtų galima demontuoti darbo ratą.
2.4. Parenkant pūtimo ir traukos įrenginius, atsargos koeficientus reikia nustatyti pagal slėgį ir našumą.
2.5. Traukos ir pūtimo ventiliatoriai turi būti pritaikyti veikti esant maksimaliam dūmų kiekiui, prilygstančiam nominaliai apkrovai su 20% apkrovos priedu (atsarga) deginant garantinį kurą, kad pakuroje, katile ir degimo produktų sistemoje visomis eksploatacijos sąlygomis būtų užtikrintas pakankamas vakuumo-slėgio palaikymas.
2.6. Kiekvienam dūmsiurbiui elektros varikliai turi būti su dažnio keitikliais.
2.7. Elektros variklių aušinimas – orinis, aušinimo ventiliatoriaus sparnuotė privalo būti sumontuota ant rotoriaus. Oras pučiamas iš variklio galo link išeinančio veleno aušinant korpusą, pagal LST EN 60034-6 arba lygiaverčio standarto reikalavimus.
2.8. Visi varikliai turi būti pateikti ne mažesnės kaip IE3 efektyvumo klasės ir ne mažesnės kaip IP55 apsaugos klasės.
2.9. Variklių galia turi būti 10% didesnė nei prijunginio maksimali galia.
2.10. Dūmsiurbis montuojamas ant virpesius slopinančių sistemų (jei tai numato įrenginių tiekėjų rekomendacijos) ir turi būti užtikrinamas patogus priėjimas ir aptarnavimas.
2.11. Dūmsiurbių triukšmo lygis pagal galiojančius norminius dokumentus.
2.12. Variklių greitį ir galingumą reguliuojantys įrenginiai turi užtikrinti variklių funkcionalumą ir mažiausias energijos sąnaudas.

XVI. VANDENS CIRKULIACINĖ SISTEMA
1. Rengiant projektą įvertinti debitą į tinklą pagal temperatūrinį grafiką ir reikalingą šiluminę galią, pateikti H‑Q skaičiavimus.
2. Parinkti/atnaujinti tinklo siurblius (aukšto efektyvumo, su VFD). Pateikti darbo taškus ir valdymo logiką.
3. Numatyti hidraulinį atskyrimą (hidraulinė rozetė/šukos) tarp katilo kontūro ir tinklo.
4. Apsauga nuo kondensacijos: 3‑eigis vožtuvas/šuntavimo siurblys, grįžtamo laipsnio palaikymas ≥ 70 °C.
XVII. SUSPAUSTO ORO SISTEMA
1. Katilinėje turi būti įrengta suspausto oro sistema, kuri užtikrins kokybišką ir nepertraukiamą suspausto oro tiekimą technologinei įrangai.
2. Suspausto oro sistemos našumas bei resyverio tūris paskaičiuojami projektavimo metu, pagal konkrečios įrangos poreikius. Projekte turi būti pateiktas suspausto oro vartotojų sąrašas su reikalingais poreikiais, periodiškumu bei reikalingais parametrais (išvalymo laipsnis, slėgis, kiekis, periodiškumas). 
3. Sistema turi būti pritaikyta dirbti atsižvelgiant į galimas aplinkos sąlygas įrengimo vietoje: temperatūra, dulkėtumas, drėgmė ir kita.
4. Turi būti sumontuotas sraigtinis oro kompresorius.
5. Jeigu diegiami du mažesni oro kompresoriai turi būti numatytas ARĮ tarp kompresorių.
6. Tepalo separatorius, oro valymo filtras ir sausintuvas.
7. Filtrai turi būti keičiami ir utilizuojami pagal LR galiojančias normas.

XVIII. TECHNINIAI REIKALAVIMAI IR SĄLYGOS PROCESŲ VALDYMO IR AUTOMATIKOS SISTEMOMS
1. Katilo valdymo sistema turi būti sukomplektuota iš laisvai programuojamo loginio valdiklio (PLV), grafinio operatoriaus pultelio, bei visų komponentų reikalingų šioms sudedamosioms dalims apjungti ir valdyti, programinės valdymo sistemos įrangos, jutiklių ir kitų valdymo elementų.  
2. Patogiam naudojimui grafinis operatoriaus pultelis turi būti ne mažesnis kaip 7-10“.
3. Sistema turi turėti aktyvų grafinį įrengimų ir katilo atvaizdavimą, meniu su liečiamu atskiru vaizdu, liečiant proceso ikoną ar proceso vaizdą. Turi būti vaizdinis įrenginio darbo atvaizdavimas, gedimo ar sutrikimo grafinis vaizdavimas, palietus sutrikimo atvaizdavimo vietą turi atsiverti langas su gedimo aprašymu.
4. Būtina galimybė – katilo įrengimų valdymas ir nuotoliu.
· ryšio tipas – VPN;
· vartotojų rolės – operatorius, inžinierius (rolių galimybes derinti su Užsakovu);
· tiesioginė prieiga iš interneto – draudžiama;
· duomenų eksporto formatas (CSV), signalų archyvavimas (bent 12 mėn.);
· protokolai integracijai (pvz., Modbus TCP/RTU, protokolas tikslinamas eigoje).
5. Katilas ir kita įranga turi turėti pakankamą jutiklių ir valdymo elementų kiekį, kurių dėka valdymo sistema užtikrintų saugų ir efektyvų katilo darbą.
5. Katilo valdymo sistema turi užtikrinti stabilų ir patikimą katilo darbą visame apkrovimų diapazone 20 – 100 proc. ir katilo stabdymą suveikus numatytoms apsaugoms. Galios reguliavimas turi vykti moduliaciniu principu kas 1% katilo reguliuojamos galios diapazone atitinkamai ją didinant arba mažinant pagal šilumos vartojimo poreikį.
6. Katilo veikimo metu turi būti automatiškai valdomi šie procesai:
6.1. Kuro padavimas į pakurą;
6.2. Oro padavimas į skirtingas katilo degimo  kameros zonas. Oro srautų valdymui turi  būti naudojami ventiliatoriai valdomi per dažnio keitiklius;
6.3. Reikiamos traukos palaikymas pakuroje – dūmų srauto ventiliatoriaus valdymui naudojat dažnio keitiklį;
6.4. Reikiamos ištekančio šilumnešio temperatūros palaikymas pagal galios poreikį;
6.5. Reikiamos grįžtančio šilumnešio temperatūros palaikymas pagal galios poreikį;
6.6. Degimo proceso temperatūros valdymas;
6.7. O₂ koncentracijos korekcija išeinančiuose dūmuose;
6.8. Šilumokaičio paviršių valymas;
6.9. Apžiūros akutės valymas;
6.10. Pelenų šalinimo iš katilo ir kitų katilinės įrenginių;
6.11. Katilo ir katilinės darbo procesų stabdymas esant avarinei situacijai pagal užduotas apsaugų ribas;
7. Katilo valdymo sistema turi turėti galimybę sukurti iki 9 režiminių kortelių. Viena jų gamykliniai nustatymai, kito paruošiamo derinimo metu. Perėjimas nuo vieno režimo prie kito vienu „mygtuko“ paspaudimu. Režimai derinami pagal kuro kokybę. Su galimybe Užsakovo darbuotojams ateityje koreguoti arba sudaryti naują režimą.
8. Turi būti užtikrinta galimybė temperatūros grafiko įvedimo ir koregavimo kas 5 °C galimybė, leistini temperatūros tinkle svyravimai +/- 3 °C.
9. Katilo apsaugų ir signalizacijos apimtis turi  atitikti pagal siūlomo katilo konstrukciją turi užtikrinti saugią įrengimų eksploataciją ir atitikti galiojančių teisės ir norminių aktų reikalavimus.
10. Katilo įrangos valdymo skydo tiekimas apima ir visus reikalingus  matavimo prietaisus ir kontrolės ir valdymo elementus bei jų montavimui reikalingus kabelius ir kabelių klojimo kanalus.

XIX. TECHNINIAI REIKALAVIMAI IR SĄLYGOS AUTOMATIKOS IR ELEKTROS ĮRANGAI
1. Elektros maitinimo sistema
1.1. Turi būti naudojamos šios elektros maitinimo sistemos:
1.2. TN-C-S trijų fazių su neutrale ir įžeminimu (3N) AC 400 V, 50 Hz / N-PE, su penkiais laidais prijungimo taške: L1, L2, L3, N, PE;
1.3. Elektros maitinimo sistemoje turi būti įrengti viršįtampių ribotuvai B+C+D.
1.4. Kabeliai nuo dažnio keitiklio iki įrenginio turi būti ekranuoti;
1.5. Signalinėms, valdymo ir duomenų perdavimo linijoms naudojami tik ekranuoti kabeliai (suvytos poros);
1.6. vienos fazės su neutrale (1N) AC 230 V, 50 Hz / N-PE;
1.7. 24 V DC.
2. Kabelinis tinklas
2.1. jėgos kabeliai turi būti klojami kabeliniuose loviuose, kopėčiomis;
2.2. kontroliniai kabeliai klojami loviuose, kopėčiomis, atskirai nuo jėgos kabelių;
2.3. Jeigu klojama tame pačiame lovelyje būtina naudoti pertvarą.
3. Laidų montažo sistema
3.1. Laidai ir kabeliai turi būti pravedami kabelių magistralėse, klojami tvarkingai. Visos laidų ir kabelių pynės turi būti tinkamai tvirtinamos.
3.2. Valdymo pulto montažinių laidų skerspjūvis turi būti 0,75 mm² arba didesnis, priklausomai nuo srovės (maksimalios apkrovos srovės neturi viršyti reikšmių, nurodytų normatyviniuose dokumentuose). Visi signalų laidai turi būti numatyti darbui su 250 V įtampa. Visi kiti laidai turi būti numatyti 750 V įtampai ir turėti izoliaciją, kuri būtų atspari karščiui iki 70 °C temperatūros.
3.3. Tais atvejais, kai nebus įmanoma išvengti signalų ir galios kabelių suartėjimo iki leistinų atstumų, jie turi persikirsti stačiu kampu.
4. Spintos, skydai sujungimų dėžutės
4.1. Visos spintos (skydeliai) turi būti metaliniai, ne mažesnės nei IP54 saugumo klasės. Sumontavus įrangą, skyde turi likti laisvos vietos ne mažiau kaip 15%.
5. Apšvietimas
5.1. Darbinis ir avarinis apšvietimas turi būti 230 V AC.
5.2. Tiekėjas turi pateikti ir sumontuoti visus reikalingus kabelių tvirtinimo elementus, jungiklius, elektros jungtis, laidus ir kabelius visiems galios, apsaugų, matavimų įrengimams ir prietaisams bei kitiems elektros įtaisams, kaip tai yra numatyta tiekimų apimtyse. Turi būti įrengtas avarinis apšvietimas.
6. Įžeminimas, žaibosauga
6.1. Turi būti įvertintas esamas įžeminimas ir esant būtinybei jis turi būti atnaujintas arba įrengtas naujas.
7. Varikliai
7.1. Varikliai turi tenkinti galiojančių standartų reikalavimus.
7.2. Varikliai ir su jais dirbantys įrenginiai turi būti apsaugoti nuo:
7.3. per didelių (neleistinų) perkrovimų;
7.4. per didelių srovių;
7.5. variklių vardinių charakteristikų plokštelės turi būti atsparios korozijai.
8. Reikalavimai matavimo įrangai ir valdymo sistemoms
8.1. Visi matavimo prietaisai turi būti projektuojami ir tiekiami pagal katilinės įrengimų išdėstymo schemas ir turi tikti darbui nurodytų ribinių reikšmių diapazone.
8.2. Matavimo įranga ir valdymo sistema turi būti atspari elektromagnetiniams trikdžiams (EMI), radijo dažnių trikdžiams (RFI), statinės elektros ir žaibo išlydžio poveikiui. Pašaliniai signalai, kurie gali sukelti trikdžius, turi būti nuslopinti jų kilimo vietoje.
8.3. Elektros instaliacijos ir įrenginiai turi tenkinti bendruosius katilinei keliamus reikalavimus ir elektros įrenginių įrengimo taisyklių sąlygas.
8.4. Visi matavimo prietaisai turi būti sertifikuoti ir jų naudojimas turi būti nustatyta tvarka įteisintas Lietuvoje.
8.5. Projektuojami automatizacijos įrenginiai turi būti skirti pramoniniam naudojimui.
9. Priėjimo prie prietaisų galimybė
9.1. Visus katilinėje sumontuotus indikatorius ir jų rodmenis turi būti galimybė patogiai nuskaityti, apžiūrėti bei prižiūrėti.
9.2. Matavimo prietaisai su kolektoriais ir atjungimo armatūra turi būti sumontuoti lengvai prieinamose vietose. Impulsinės linijos turi būti kiek galima trumpesnės.
9.3. Matavimo prietaisai turi būti sumontuoti tokiose vietose, kur jie maksimaliai apsaugoti nuo gaisro, saulės spindulių, nuo greta esančių įrenginių skleidžiamo karščio.
9.4. Rekomenduojama naudoti šias įtampas ir sroves:
10. Ženklinimas
10.1. Ant kiekvieno atskiro įrengimo (galioja visai įrangai), ar šalia jo, turi būti pritvirtintos patvarios ir ilgaamžės indentifikavimo plastikinės plokštelės, kuriose turi būti nurodyta tokia informacija:
10.1.1. Numeris technologinėje schemoje (projekte);
10.1.2. Gamintojo pavadinimas;
10.1.3. Įrenginio tipas ir pavadinimas;
10.1.4. Pagaminimo metai;
10.1.5. Darbiniai parametrai;
10.1.6. Gamyklinis Nr.

XX. TECHNINIAI REIKALAVIMAI IR SĄLYGOS ĮRANGOS IR VAMZDYNŲ MONTAVIMUI
1. Montuojant katilinės įrangą (siurblius, vykdymo mechanizmus, matavimo prietaisus) turi būti užtikrinta galimybė juos demontuoti remonto, techninės priežiūros ar patikros darbams atlikti.
2. Filtrai, atbuliniai vožtuvai ir kita vamzdyno armatūra turi būti montuojami taip, kad būtų užtikrinta jų demontavimo galimybė.
2.1. Esant flanšiniams sujungimams, papildomos ardymo jungtys nereikalaujamos.
2.2. Jei įrenginiai montuojami suvirinant arba naudojant srieginius sujungimus, iš abiejų montuojamo elemento pusių turi būti įrengtos ardomos jungtys (pvz., flanšinės arba srieginės movos), sudarančios galimybę įrenginį išmontuoti neišpjaunant vamzdyno.

XXI. ĮRANGOS BANDYMŲ ATLIKIMAS
1. Biokuro katilo (BK) bandymai reikalingi pagrindiniams katilo techniniams rodikliams nustatyti, kaip nurodyta šiose techninių sąlygų parametrų lentelėje Nr. 1 ir Tiekėjo pasiūlyme. Įrangos gamintojas arba oficialus gamintojo atstovas turi dalyvauti katilo bandymuose jei Tiekėjas nėra katilinės įrangos gamintojas.
2. Bandymai objekte turi apimti visą biokuro katilo (BK) ir naujai sumontuotos įrangos bandymą objekte.
3. Bandymai negali prasidėti anksčiau nei įvykdomi tam būtini visi darbai pagal LR įstatymus ir gautas Užsakovo sutikimas. Bandymai objekte turi atitikti nustatytus reikalavimus. 
4. Už konkrečių bandymo procedūrų parengimą, duomenų užfiksavimą dokumentuose atsako Tiekėjas. 
5. Užsakovas ar jų atstovai turi įsitikinti, kad bandymai vyktų kaip susitarta, nepaisant to, kad tokius bandymus Tiekėjas jau yra atlikęs savo įmonėje, subtiekėjų įmonėse ar pačiame statybos objekte. 
6. Bandymai, kuriuos besąlygiškai turi stebėti Užsakovo atstovai, yra paleidimo bandymai, garantuotų BK veikimo parametrų bandymai, bei veikimo intensyvumo objekte bandymai. 
7. Tik Tiekėjas yra atsakingas už visus veiksmus, susijusius su BK veikimo ir specialiaisiais bandymais. 
8. Prieš bandymų pradžią Užsakovas ir Tiekėjas turi patvirtinti bandymų programas ir bandymų procedūras, bei suderinti reikalingų kalibruotų prietaisų bei duomenų surinkimo įrangos bandymams įrengimo vietas. 
9. Tiekėjo parengtą bandymų programą tvirtina Užsakovas. 
10. Būtina išbandyti visos BK ir įrenginių skleidžiamo triukšmo lygį. 
11. Triukšmo matavimai turi būti vykdomi dirbant BK nominalia galia. 
12. Matavimų rezultatai ir skaičiavimai turi būti pateikti bandymų ataskaitoje bei užpildant žemiau pateikiamą lentelę Nr. 10. Ataskaitą turi patvirtinti Tiekėjas ir už matavimus bei ataskaitos rengimą atsakinga šalis.
13. Pasibaigus bandymams ir BK derinimui, ir parengus bandymų ataskaitas, jas pateikti Užsakovui.

10 lentelė. Biokuro vandens šildymo katilo bandymų rodikliai rėžiminiame darbo  taške, dirbant įvairiais galingumais. Bandymams naudojamas garantinis kuras (SM2) W45 drėgmės:
	Nr.
	Parametro pavadinimas
	Vnt.
	Duomenys

	1.
	Biokuro katilo apkrovimas 
	%
	20
	50
	75
	100

	1.1
	Katilo šiluminė galia (pagal šilumos apskaitos prietaisą)
	MW
	
	
	
	

	1.2
	Vandens temperatūra prieš katilą (pagal šilumos apskaitos prietaisą)
	oC
	
	
	
	

	1.3
	Vandens temperatūra už katilo (pagal šilumos apskaitos prietaisą)
	oC
	
	
	
	

	1.4
	Vandens slėgis prieš katilą
	bar
	
	
	
	

	1.5
	Vandens slėgis už katilą
	bar
	
	
	
	

	1.6
	Biokuro katilo efektyvumas ir emisijų parametrai nustatomi netiesioginiu (atvirkštiniu) metodu pagal LST EN 12953 ar lygiavertį standartą, vertinant paros vidutinius emisijų nuostolius deklaruotame galios diapazone, katilinei veikiant normaliomis sąlygomis rėžiminiame darbo taške. Kartu su bandymų ataskaita privaloma pateikti efektyvumo nustatymo skaičiavimus.
	%
	
	
	
	

	1.7
	Dūmų temperatūra už katilo, kai kuro  drėgmė 45 %.
	oC
	
	
	
	

	1.8
	Dūmų temperatūra už ekonomaizerio
	oC
	
	
	
	

	1.9
	O₂ kiekis 
	%
	
	
	
	

	1.10
	Oro  pertekliaus koeficientas  
	-
	
	
	
	

	1.11
	 Kuro  sąnaudos 
	kg/h
	
	
	
	

	1.12
	Vandens darbinis slėgis 
	bar
	
	
	
	

	1.13
	Vandens minimalus slėgis
	bar
	
	
	
	

	2.
	Emisijos už valymo įrenginių
	
	
	
	
	

	2.1
	NOx (6 % O₂)
	mg/Nm3
	
	
	
	

	2.2
	CO (6 % O₂)
	mg/Nm3
	
	
	
	

	2.3
	Kietųjų dalelių koncentracija ( 6 % O₂)
	mg/Nm3
	
	
	
	



XXII. GARANTIJA
1. Medžiagų, statybos darbų ir vykdymo garantija. Statiniui galioja Lietuvos Respublikos civiliniame kodekse nustatyti minimalūs garantiniai terminai. Elektrotechnikos įrangai ir jos/jų darbams turi būti suteikiama ne trumpesnė kaip 24 mėnesių garantija. 
2. Biokuru kūrenamo vandens šildymo katilui, kūryklai ir visai kitai patiektai ir sumontuotai įrangai turi būti suteikiama ne trumpesnė kaip 24 mėnesių garantija.
3. Garantinio laikotarpio metu Tiekėjas yra pilnai atsakingas už visų medžiagų kokybę ir tinkamumą.
4. Garantinio laikotarpio metu Tiekėjas privalo nedelsdamas ir be jokių išlaidų Užsakovui ištaisyti visus pastebėtus gedimus ir defektus. Tokiu atveju Užsakovas turi teisę reikalauti, kad atitinkamai katilinės daliai būtų suteikta nauja garantija.
5. Tiekėjas garantiniu laikotarpiu privalo nedelsdamas ir nesudarydamas jokių išlaidų Užsakovui pašalinti bet kokius įrangos trūkumus ar defektus,  atsiradusius dėl nekokybiškos įrangos ir (ar) jos montavimo darbų.
6. Reakcijos laikas, per kurį Tiekėjas garantinio laikotarpio metu turi pradėti šalinti bet kokius įrangos trūkumus ar defektus, atsiradusius dėl nekokybiškos įrangos ir (ar) jos montavimo darbų, negali būti ilgesnis nei 6 val.
7. Garantinio laikotarpio metu Tiekėjas nebus atsakingas už jo patiektų įrenginių defektus, jeigu jie atsirado dėl netinkamo Įrenginių eksploatavimo ir aptarnavimo.

XXIII. ŽALIEJI REIKALAVIMAI
1. Pirkimas vykdomas vadovaujantis Lietuvos Respublikos Vyriausybės 2021 m. birželio 21 d. nutarimu Nr. 478 „Dėl Lietuvos Respublikos Vyriausybės 2010 m. liepos 21 d. nutarimo Nr. 1133 „Dėl Lietuvos Respublikos Vyriausybės 2007 m. rugpjūčio 8 d. nutarimo Nr. 804 „Dėl nacionalinės žaliųjų pirkimų įgyvendinimo programos patvirtinimo“ ir jį keitusių nutarimų pripažinimo netekusiais galios“ pakeitimo, Lietuvos Respublikos aplinkos ministro 2022 m. gruodžio 13 d. įsakymu Nr. D1-401 „Įsakymas dėl Lietuvos Respublikos aplinkos ministro 2011 m. birželio 28 d. įsakymo Nr. D1-508 „Dėl produktų, kurių viešiesiems pirkimams ir pirkimams taikytini aplinkos apsaugos kriterijai, sąrašo, aplinkos apsaugos kriterijų ir aplinkos apsaugos kriterijų, kuriuos perkančiosios organizacijos ir perkantieji subjektai turi taikyti pirkdami prekes, paslaugas ar darbus, taikymo tvarkos aprašo patvirtinimo“ pakeitimo“ (aktualia redakcija).
2. Tiekėjas atliekamiems katilinės projektavimo, rekonstrukcijos, įrangos montavimo darbams taiko aplinkos apsaugos vadybos sistemos reikalavimus pagal standartą LST EN ISO 14001 arba EMAS ar kitus aplinkos apsaugos vadybos standartus, pagrįstus atitinkamais Europos arba tarptautinių standartizacijos organizacijų priimtais standartais, ar kitais tiekėjo pateiktais lygiaverčiais įrodymais. Kartu su pasiūlymu pateikiami atitiktį reikalavimui įrodantys dokumentai: nepriklausomos įstaigos išduotas sertifikatas. Pirkimo vykdytojas pripažįsta lygiaverčius sertifikatus, išduotus kitose valstybėse narėse įsteigtų nepriklausomų įstaigų. Pirkimo vykdytojas priima ir kitus tiekėjo lygiaverčių aplinkos apsaugos vadybos užtikrinimo priemonių įrodymus, kurie patvirtintų, kad jo siūlomos aplinkos apsaugos vadybos užtikrinimo priemonės atitinka reikalaujamus aplinkos apsaugos vadybos sistemos standartus ir pateikia įrodymus, kurie patvirtintų, kad tiekėjo siūlomos aplinkos apsaugos vadybos užtikrinimo priemonės atitinka reikalaujamus aplinkos apsaugos vadybos sistemos standartus.

XXIV. PRIEDAI
1. Katilinės planas su įrengimais;
2. Elektros tinklų nuosavybės ribų aktas;
3. Katilinės temperatūrinis grafikas.
